**Brunhettetrost** (*Geokichla interpres*) er en monotypisk art av fugl i slekten *Geokichla* (jordtroster), som ellers teller 21 arter og inngår i trostefamilien (Turdidae). Arten, som er utbredt i det sørlige Sørøst-Asia, er den mest truede av de nålevende jordtrostene, med status som sterkt truet på den internasjonale rødlisten.

Arten ble først omtalt i den internasjonale rødlisten i 2006, da med status som livskraftig. I perioden 2008–2020 ble den regnet som nær truet, hvoretter den ble ytterligere oppskalert til *sterkt truet* i 2020, på grunn av svært hurtig bestandsreduksjon, som et resultat av fangst for burfuglhandel, økt avskoging og degenerering av leveområdene i utbredelsesområdet. Trender i avskogingen og fangstnivåene trenger å bli overvåket, og toleransen for avskoging bør bestemmes.

Taksonomi
---------

Brunhettetrost og engganotrost (*G. leucolaema*) blir av noen fortsatt regnet til samme art, men basert på forskjeller i morfologi og sang regnes de fra 2016 helst som selvstendige arter.

Biologi
-------

Brunhettetrost blir 16–18 cm lang og kjønnene er like. Arten har ei karakteristisk mørk kastanjefarget krone og nakke, mens kinnene og strupen er mørk skiferblå-svart med hvitaktig kinnflekk. Arten har også en hvit flekk som går fra nebbroten til øyet, samt en tynn hvit strek i bakkant av øyet. I nakken skifter fargen til skiferblå-svart på oversiden, med to brede hvite vingebånd. Nedover halsen og øvre del av brystet er fjærdrakten skiferblå-svart, mens undersiden ellers har hvitt grunnfarge, med en overgang med et skiferblått-svart flekkmønster.

Arten er standfugl og utbredt i skogsterreng opp mot 1 300 moh. i Sør-Thailand, Malayahalvøya, Borneo (inkludert Brunei Darussalam), Sørvest-Filippinene (Malamavi, Jolo og Tawi-Tawi i Suluøyene), Java (inkludert Krakatau, Deli, Tinjil) og de små Sundaøyer (Lombok, Sumbawa, Flores).

Hekketiden varierer med lokasjonen. Redet bygges av forskjellig plantematerialer og plasseres typisk 2–4 m over bakkeplanet. Hunnen legger normalt 2–3 egg, men opp til 4 egg har blitt rapportert fra Java. Lite annet er kjent om hekkingen.

Føden består i hovedsak av virvelløse dyr, inkludert meitemarker, insekter og snegler, men også frukt. Arten ernærer seg både på bakkeplanet og oppe i trærne, og fuglene kan av og til flokke seg i bærende frukttrær.

Inndeling
---------

Inndelingen følger Birds of the World. Norske navn følger Norsk navnekomité for fugl og er i henhold til Syvertsen *et al.* (2008, 2017).

**Treliste**
* Passeriformes, spurvefugler
	+ Passeri, sangfugler
		- Passerida
			* Muscicapoidea
				+ Turdidae, trostefamilien (18 slekter, 173 arter)
					- *Geokichla* (21 arter)
						* *G. interpres*, brunhettetrost (monotypisk)

Referanser
----------

1. 1 2 3 4 5  BirdLife International. 2020. *Geokichla interpres*. The IUCN Red List of Threatened Species 2020: e.T22733677A175952053.. Accessed on 09 October 2023.
2. ↑  BirdLife International (2023) Species factsheet: *Geokichla interpres*. Downloaded from  on 10/10/2023
3. ↑  del Hoyo, J. Collar, N.J. Christie, D.A. Elliott, A. Fishpool, L.D.C. Boesman, P. and Kirwan, G.M. 2016. HBW and BirdLife International Illustrated Checklist of the Birds of the World. Volume 2: Passerines. Lynx Edicions and BirdLife International, Barcelona, Spain and Cambridge, UK.
4. 1 2 3 4 5 6  Collar, N. (2020). Chestnut-capped Thrush (*Geokichla interpres*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
5. ↑  Winkler, D. W. S. M. Billerman, and I.J. Lovette (2020). Thrushes and Allies (Turdidae), version 1.0. In *Birds of the World* (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
6. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
7. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: *Ny verdensliste med norske fuglenavn*. Norsk Ornitologisk Forenings hjemmesider:

Eksterne lenker
---------------

* (en) *Brunhettetrost* i Global Biodiversity Information Facility Rediger på Wikidata

* (no) *Brunhettetrost* hos Artsdatabanken Rediger på Wikidata

* (en) *Brunhettetrost* hos ITIS Rediger på Wikidata

* (en) *Brunhettetrost* hos NCBI Rediger på Wikidata

* (en) *Kategori:Geokichla interpres* – bilder, video eller lyd på Wikimedia Commons Rediger på Wikidata

* *Geokichla interpres* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |